Den største kviklånsudbyder i Danmark målt på omsætning er 4finance, som driver hjemmesiderne Vivus og Zaplo og tilbyder lån med renter, der svarer til en årlig omkostning på op til 817 procent.

Kigger man i de danske registre, kan man se, at hovedejeren er den ældre dame Vera Boika fra Moskva. I virkeligheden er det hendes søn Oleg Boiko, der styrer finanskoncernen, dokumenterede Politiken i samarbejde med en række andre europæiske medier forrige år.

Oleg Boiko er milliardær med hele udtrækket. Han har privatfly og en af de hurtigste kæmpeyachts i verden. Han har tilsyneladende ikke behov for at betale skat i de lande, hvor han tjener penge: Afsløringerne i 2017 byggede blandt andet på papirer, der viste, at millioner af 4finance-koncernens overskud blev kanaliseret til Malta, hvor skatten lå på 0,005 procent.